Š T A T Ú T
Rady vlády Slovenskej republiky pre deti a mládež

Článok 1
Úvodné ustanovenia

	Štatút Rady vlády Slovenskej republiky pre deti a mládež (ďalej len "rada") vymedzuje postavenie, činnosť, zloženie, práva a povinnosti členov, organizačné a administratívne zabezpečenie činnosti rady a jej zasadnutí.

Článok 2
Postavenie rady

Rada je poradným, iniciatívnym a koordinačným orgánom vlády Slovenskej republiky (ďalej len "vláda") pre medzirezortnú koncepčnú, metodickú a legislatívnu činnosť vlády  v  oblasti  komplexnej  štátnej  starostlivosti  o deti  a mládež, dotačnú  politiku ministerstiev zameranú na deti a mládež a ďalšie systémové kroky v oblasti podpory, ochrany a rozvoja detí a mládeže. Vo svojej činnosti  uplatňuje medzinárodné právne dokumenty, najmä Dohovor OSN o právach dieťaťa a Deklaráciu ľudských práv. 

Článok 3
Činnosť  rady

Rada

a) 	prerokúva a posudzuje koncepčné materiály a zámery medzirezortného charakteru v oblasti komplexnej štátnej starostlivosti o deti a mládež,

b) 	iniciuje vypracovanie a predkladanie prostredníctvom predsedu rady vláde návrhy zásadných koncepčných materiálov v oblasti metodickej práce, poskytovania dotácií a legislatívnych úprav, týkajúce sa detí a mládeže,

c) 	napomáha vláde utvárať potrebný koncepčný a systémový prístup v oblasti podpory, ochrany a rozvoja detí a mládeže.

Článok 4
Zloženie rady

(1) 	Rada má 17 členov, tvoria ju predseda, podpredseda, tajomník a ostatní členovia.

(2) 	Predsedom rady je minister školstva Slovenskej republiky

(3) 	Podpredsedom rady je štátny tajomník Ministerstva práce, sociálnych vecí a rodiny Slovenskej republiky

(4) 	Tajomníkom rady je zamestnanec Ministerstva školstva Slovenskej republiky
     určený ministrom školstva. Tajomník nemá hlasovacie práv.

(5 Ďalšími členmi rady sú:

a)	štátny tajomník Ministerstva obrany Slovenskej republiky,
b)	štátny tajomník Ministerstva zdravotníctva Slovenskej republiky,
c)	štátny tajomník Ministerstva kultúry Slovenskej republiky,
d)	štátny tajomník Ministerstva vnútra Slovenskej republiky,
e)	štátny tajomník Ministerstva spravodlivosti Slovenskej republiky,
f)	štátny tajomník Ministerstva výstavby a verejných prác Slovenskej republiky,
g)	poslanec Národnej rady Slovenskej republiky, určený predsedom Výboru pre vzdelanie, vedu, mládež a šport,
h)	osoba určená Fondom detí a mládeže,
i)	osoba určená Konfederáciou o odborových zväzov,
j)	osoba určená zastúpením detských  a mládežníckych združení (3 členovia,
k)	osoba určená Detským fondom Organizácie Spojených národov (UNICEF,
l)	osoba určená Nadáciou detí Slovenska,
m)	osoba určená Združením miest a obcí Slovenska.

(6  Na základe určenia členov podľa článku 4,bod 3,4 a 5, písmeno a až m,  
       predseda rady vystaví menovací dekrét o členstve v Rade.

Článok 5
Úlohy predsedu, podpredsedu, členov rady a tajomníka

(1) 	Predseda rady

a) 	riadi a zodpovedá za činnosť rady,
b) 	zvoláva zasadnutie rady,
c) 	navrhuje program rokovania rady,
d) 	vedie rokovanie rady,
e) 	formuluje závery a schvaľuje záznam rokovania rady,
f) 	predkladá vláde príslušné písomné podklady,
g) 	oznamuje vláde závery z rokovania k materiálom, o ktorých vláda ďalej rokuje,
h) 	vymenúva na návrh členov rady odborné pracovné komisie,

(2) 	Podpredseda rady zastupuje predsedu rady v plnom rozsahu jeho práv a        povinností v jeho neprítomnosti alebo  ak  ho predseda rady poverí zastupovaním.

(3) 	Členovia rady

a) 	majú povinnosť zúčastňovať sa rokovaní,
b) 	majú právo predkladať návrhy, podklady a informácie na rokovanie, vyjadrovať sa k prerokúvaným materiálom a hlasovať,
c) 	sú povinní zachovávať mlčanlivosť o štátnom, hospodárskom a služobnom tajomstve, s ktorým prišli pri výkone svojej funkcie do styku. Povinnosť zachovávať mlčanlivosť trvá i po skončení členstva v zmysle platných právnych predpisov,
d) 	navrhujú predsedovi zriadenie odborných pracovných komisií.

(4) Tajomník rady

a) 	zostavuje návrh programu rokovania rady a predkladá predsedovi,
b) 	organizačne a administratívne zabezpečuje prípravu zasadnutí,
c) 	vyhotovuje záznamy z rokovaní,
d) 	riadi a zodpovedá za činnosť sekretariátu predsedovi.

(5  Ak neplní niektorý člen rady  svoje povinnosti vyplývajúce  z členstva  alebo 
      sám  požiada  o  uvoľnenie  alebo o jeho uvoľnenie požiada orgán,  ktorý ho
      nominoval, predseda rady ho odvolá a vymenuje nového člena.

(6  Členstvo a funkcie v rade sú čestné a nezastupiteľné.

(7  Z členstva v rade nevzniká nárok na odmenu.

Článok 6
Spôsob rokovania rady

(1) 	Činnosť rady sa riadi plánom práce, ktorý na príslušné obdobie schvaľuje rada.

(2) 	Zasadania rady zvoláva a jej rokovanie riadi predseda.

(3) 	Rada zasadá podľa potreby, najmenej však jedenkrát za šesť mesiacov.

(4) 	Rokovania rady sú spravidla neverejné, o výsledkoch rokovania rada verejnosť informuje.

(5) 	Rada v prípade potreby spolupracuje s inými odborníkmi pre danú oblasť,  ktorí nemajú zastúpenie v rade. Ich predstaviteľov, bez práva hlasovať, môže prizvať na svoje rokovania podľa charakteru prerokúvanej problematiky.

Článok 7
Organizačné a administratívne zabezpečenie činnosti 
rady a jej  zasadnutí

(1) 	Činnosť rady organizačne a administratívne zabezpečuje Ministerstvo školstva Slovenskej republiky.

(2) 	Na zabezpečovaní úloh rady sa podieľajú tajomník v súčinnosti s predsedom a podpredsedom rady.

Článok 8
Spoločné a záverečné ustanovenia

	Zmeny a doplnky štatútu schvaľuje  na návrh rady vláda Slovenskej republiky.

Článok 9
Účinnosť

Tento štatút nadobúda účinnosť odo dňa  jeho schválenia vládou Slovenskej republiky.